Ordinaziun tar la lescha dal dretg da burgais dal chantun Grischun (ODBchant)    130.110   Ordinaziun tar la lescha dal dretg da burgais dal chantun  Grischun (ODBchant)  dals 12-12-2017 (versiun dals 01-01-2018)  Sa basond sin l'art. 45 al. 1 da la constituziun chantunala1)  relaschada da la regenza ils 12 da december 2017  1. Chaussas generalas  Art.  1 Cumpetenza 1. regenza  1 La regenza è cumpetenta per: a) conceder u refusar il dretg da burgais chantunal, sch'ils termins chantunals da   domicil n'èn betg ademplids (art. 16 al. 2 LDBchant2)); b) conceder in dretg da burgais chantunal d'onur (art. 18 LDBchant).  Art.  2 2. departament da giustia, segirezza e sanadad 1 Il departament è cumpetent per: a) conceder u refusar il dretg da burgais chantunal en il rom da natiralisaziuns   ordinarias e privilegiadas (art. 11 al. 1, art. 12 al. 3 ed art. 19 al. 3 LDBchant); b) annullar natiralisaziuns ordinarias da persunas estras (art. 36 al. 3 LDB3)); c) far recurs tenor l'artitgel 47 alinea 2 LDB.  Art.  3 3. uffizi da migraziun e da dretg civil 1 L'uffizi  è cumpetent per tut las incumbensas ed ordinaziuns, uschenavant che la  lescha e l'ordinaziun na designeschan betg in'autra autoritad, en spezial per: a) fixar  il  dretg  da  burgais  communal  en  cas  da  natiralisaziuns  facilitadas   (art. 22 al. 2 LDB);  1) DG 110.100 2) DG 130.100 3) CS 141.0  * tabellas da las modificaziuns a la fin dal relasch   1   https://www.gr-lex.gr.ch/data/110.100/rm http://db.clex.ch/link/Bund/141.0/rm https://www.gr-lex.gr.ch/data/130.100/rm   130.110    b) dar il consentiment a la privaziun dal dretg da burgais svizzer (art. 42 LDB); c) constatar il dretg da burgais (art. 43 LDB); d) relaschar  persunas  or  dal  dretg  da  burgais  communal,  chantunal  ed   eventualmain svizzer (art. 19 LDBchant ed art. 37 al. 2 LDB); e) prender  posiziun  envers  l'autoritad  federala  en  cas  da  natiralisaziuns   facilitadas e da renatiralisaziuns (art. 25 ed art. 29 LDB); f) retschaiver ed elavurar incumbensas da l'autoritad federala da far retschertgas   (art. 34 LDB); g) elavurar las dumondas per incumbensa da l'autoritad federala; h) procurar  la  permissiun  federala  da  natiralisaziun  en  cas  da  natiralisaziuns   ordinarias da persunas estras (art. 13 al. 2 LDB); i) relaschar disposiziuns da stritgada e decisiuns da betg entrar en chaussa.  Art.  4 Cumissiun speziala sin plaun communal 1 Sche la  vischnanca burgaisa  surdat  incumbensas  ad ina cumissiun  speziala,  sto  quella sa cumponer d'almain trais commembras e commembers. 2 La cumissiun speziala po sa cumponer da represchentantas e represchentants da la  vischnanca burgaisa sco er da la vischnanca politica.  2. Premissas da natiralisaziun  2.1. PERSUNAS ESTRAS  Art.  5 Premissas da domicil tar l'inclusiun d'uffants minorens 1 Uffants minorens che han cumplenì il 10. onn da vegliadetgna vegnan inclus en la  natiralisaziun dals geniturs petents u dal genitur petent mo, sch'els han effectivamain  abità dapi almain 2 onns en la vischnanca da natiralisaziun. 2 Uffants  minorens ch'èn temporarmain absents pervia  d'ina scolaziun pon vegnir   inclus en la natiralisaziun sin dumonda dals geniturs petents u dal genitur petent.  Art.  6 Enconuschientschas da las relaziuns chantunalas e communalas 1 La petenta u il petent enconuscha las relaziuns chantunalas e communalas, cunzunt  sch'ella u el: a) ha enconuschientschas da basa da las relaziuns geograficas, istoricas, politicas   e socialas; b) sa participescha a la vita sociala e culturala da la societad dal lieu; e c) tgira contacts cun persunas svizras.  2       130.110   Art.  7 Nunobservaziun da la segirezza publica e da l'urden public 1. princip  1 La petenta u il petent n'observa betg la segirezza publica e l'urden public en la   dimensiun pretendida, sch'ella u el: a) cuntrafa  considerablamain  e  repetidamain  a  prescripziuns  legalas  ed  a   disposiziuns uffizialas; b) n'ademplescha aposta betg obligaziuns impurtantas da dretg public u privat; u c) approvescha u propaghescha publicamain e cumprovadamain crims u delicts   cunter la pasch publica, genocids, crims cunter l'umanitad u crims da guerra.  Art.  8 2. reputaziun penala a) inscripziuns en VOSTRA  1 La  petenta  u  il  petent  n'ademplescha  betg  las  premissas  d'integraziun,  sch'ina   inscripziun cun il suandant cuntegn è visibla per l'uffizi en il sistem d'infurmaziun   davart il register penal VOSTRA: a) in chasti nuncundiziunà u in chasti da detenziun parzialmain cundiziunà per in   crim u per in delict; b) ina  mesira  staziunara  sco  persuna  creschida  u  in  plazzament  serrà  sco   giuvenil; c) in scumond d'activitad, in scumond da contact e d'areal u in'expulsiun; d) in chasti pecuniar cundiziunà u parzialmain cundiziunà da passa 90 taxas per   di,  in  chasti  da  detenziun  cundiziunà  da  passa  3  mais,  ina  detenziun  cundiziunada u parzialmain cundiziunada da passa 3 mais u ina lavur d'utilitad  publica  cundiziunada  u  parzialmain  cundiziunada  da  passa  360  uras  sco  sancziun principala;  e) in chasti pecuniar cundiziunà u parzialmain cundiziunà da maximalmain 90  taxas per di, in chasti da detenziun cundiziunà da maximalmain 3 mais, ina  detenziun cundiziunada u parzialmain cundiziunada da maximalmain 3 mais u  ina  lavur  d'utilitad  publica  cundiziunada  u  parzialmain  cundiziunada  da  maximalmain 360 uras sco sancziun principala, sche la persuna pertutgada n'è  betg sa cumprovada durant il temp d'emprova.  2 Tar  tut  las  autras  inscripziuns visiblas  en VOSTRA decida l'uffizi  resguardond  l'autezza da la sancziun, sche l'integraziun da la petenta u dal petent po tuttina vegnir   giuditgada sco positiva. Quai premetta en mintga cas che la sancziun ordinada saja  exequida u ch'il temp d'emprova saja scadì. 3 Per inscripziuns en registers penals esters valan ils alineas 1 e 2 confurm al senn.  Art.  9 b) sentenzias tras la procura per giuvenils pervia da crims e da  delicts  1 Ina  sentenzia tras  la procura per  giuvenils  pervia  d'in  crim u d'in  delict  ad ina   multa,  ad  ina  reprimanda  u  ad  ina  prestaziun  persunala  excluda  ina  integraziun  positiva durant ils emprims 3 onns suenter la decisiun da l'emprima instanza.   3     130.110    2 Sentenzias  ad  auters  chastis  pon  vegnir  resguardadas  adequatamain  da  la  vischnanca burgaisa en il rom da sia examinaziun da l'integraziun.  Art.  10 c) chastis pervia da surpassaments 1 Plirs chastis pronunziads durant  ils  ultims  5 onns pervia  da surpassaments  pon  impedir mintgin per sasez ina integraziun positiva. 2 L'uffizi decida en chaussa sin basa da la grevezza e da la frequenza dals chastis.  Art.  11 d) proceduras penalas pendentas 1 En cas da proceduras penalas pendentas cunter ina petenta u in petent vegn sistida   la procedura da natiralisaziun,  fin  che la dretgira penala ha terminà la procedura  penala cun vigur legala.  Art.  12 Respect da las valurs da la constituziun federala 1 Sco  valurs  da  la  constituziun  federala  valan  en  spezial  ils  suandants  princips  fundamentals, dretgs fundamentals ed obligaziuns: a) ils princips dal stadi da dretg sco er l'urden fundamental democratic liberal da   la Svizra; b) ils dretgs fundamentals sco l'egualitad dad um e dunna, il dretg da la vita e da   la libertad persunala, la libertad da cretta e da conscienza sco er la libertad   d'exprimer sia opiniun;  c) l'obligaziun  da  prestar  servetsch  militar  u  servetsch  da  cumpensaziun  e  l'obligaziun dad ir a scola.  Art.  13 Cumprova linguistica 1 La  petenta  u  il  petent  sto  cumprovar  en  ina  lingua  chantunala  cumpetenzas  linguisticas a bucca almain sin il nivel da referenza B1 ed en scrit almain sin il nivel  da referenza A2 da la norma per linguas ch'è renconuschida en general en l'Europa. 2 La cumpetenza linguistica tenor l'alinea 1 vala sco cumprovada, sche la petenta u il  petent: a) discurra e scriva ina lingua chantunala sco lingua materna; b) ha  frequentà  durant  almain  5  onns  la  scola  obligatorica  en  ina  lingua    chantunala; c) ha terminà ina scolaziun sin il stgalim secundar II u sin il stgalim terziar en    ina lingua chantunala; u d) dispona  d'ina  cumprova  che  sa  basa  sin  in  test  da  lingua,  che  attesta  las    cumpetenzas linguisticas tenor l'alinea 1 e che vegn acceptà dal secretariat da  stadi per migraziun.  4       130.110   Art.  14 Participaziun a la vita economica u a l'acquist da furmaziun 1 La petenta  u il  petent  sa  participescha a la vita  economica,  sch'ella  u el  cuvra   actualmain e proximamain ils custs da viver e las obligaziuns da mantegniment tras   entradas, tras facultad u tras prestaziuns ch'ella u el ha il dretg da survegnir da terzas  persunas. 2 La petenta u il petent sa participescha a l'acquist da furmaziun, sch'ella u el è – il   mument  da l'inoltraziun  da la  dumonda  u da la  natiralisaziun – en ina situaziun  stabila da scolaziun u da furmaziun supplementara. 3 Ina  dependenza  actuala  dal  provediment  excluda  l'adempliment  dal  criteri  d'integraziun. En cas da persunas minorennas che inoltreschan in'atgna dumonda da  natiralisaziun, ma che n'han betg anc cumplenì il 16. onn da vegliadetgna, vegni sa   basà sin la dependenza dal provediment dals geniturs u dal genitur, tar ils quals u il  qual ellas abitan.  Art.  15 Relaziuns finanzialas regladas 1 La petenta u il petent na dispona en spezial betg da relaziuns finanzialas regladas,   sche: a) i existan debits sproporziunads en proporziun cun la capacitad economica; b) ils extracts dal register da scussiun dals ultims 5 onns cuntegnan ina u pliras   scussiuns avertas u in u plirs attests da perdita; c) ils  extracts  dal  register  da  scussiun  dals  ultims  5  onns  cuntegnan  pliras   scussiuns pajadas che ston a medem temp vegnir valitadas sco cuntravenziuns  cunter l'urden giuridic (art. 7 al. 1 lit. a e b); u  d) i existan avairs da taglia ed ina u pliras scussiuns èn vegnidas introducidas  durant ils 2 ultims onns avant l'inoltraziun da la dumonda pervia da taglias   taxadas.  2 Scussiuns  avertas,  cunter  las  qualas  igl  è  vegnì  fatg  opposiziun,  na  ston,  cun  resalva d'ina nunincassabladad evidenta, betg vegnir resguardadas, sche la creditura  u il creditur n'ha fatg – entaifer 1 onn dapi l'inoltraziun da l'opposiziun – naginas   stentas per eliminar l'opposiziun. 3 En  cas  da  persunas  minorennas  che  inoltreschan  in'atgna  dumonda  da  natiralisaziun, ma che n'han betg anc cumplenì il 16. onn da vegliadetgna, vegni sa   basà sin las relaziuns finanzialas dals geniturs u dal genitur, tar ils quals u il qual   ellas abitan.  Art.  16 Restituziun da daners da l'agid social 1 Persunas che han retratg cuminaivlamain prestaziuns da l'agid social durant la lètg  u durant il partenadi registrà, èn responsablas solidaricamain per la restituziun en il   senn da l'artitgel 5 alinea 2 litera c LDBchant.   5     130.110    Art.  17 Promoziun da l'integraziun da las commembras e dals commembers  da la famiglia  1 La  petenta  u  il  petent  promova  l'integraziun  da  las  commembras  e  dals  commembers da la famiglia tenor l'artitgel 6 alinea 1 litera e LDBchant, sch'ella u el  sustegna quellas e quels: a) tar l'acquist da cumpetenzas linguisticas en ina lingua chantunala; b) tar la participaziun a la vita economica u a l'acquist da furmaziun; c) tar la participaziun a la vita sociala e culturala da la societad en Svizra, en il    chantun Grischun u en la vischnanca da domicil; u d) tar  autras  activitads  che  servan  a  lur  integraziun  en  il  chantun  u  en  la    vischnanca da domicil.  2.2. PERSUNAS SVIZRAS  Art.  18 Reputaziun penala 1 Sche l'extract privat dal register penal svizzer cuntegna in'unica inscripziun, po la  reputaziun penala tuttina vegnir considerada sco betg turblada gravantamain, sche: a) la persuna è vegnida sentenziada pervia d'in delict da traffic u perquai ch'ella    ha commess per negligientscha in auter causal; e b) la  persuna  è  vegnida  sentenziada  ad  in  chasti  da  detenziun  da  main  che   3 emnas, ad in chasti pecuniar da main che 21 taxas per di u a lavur d'utilitad  publica da main che 84 uras.  2 Er en cas che la vischnanca burgaisa renda pli severas las premissas, na vegn la   reputaziun  penala  da  persunas  grischunas  betg  giuditgada  sin  basa  dal  sistem  d'infurmaziun davart il register penal VOSTRA. 3 Sentenzias tras la procura per giuvenils vegnan resguardadas durant 5 onns suenter   la sentenzia en emprima instanza per giuditgar la reputaziun penala.  Art.  19 Observaziun da las obligaziuns finanzialas 1 La  petenta  u  il  petent  observa  las  obligaziuns  finanzialas,  sch'ils  extracts  dal   register  da  scussiun  dals  ultims  5  onns  avant  l'inoltraziun  da  la  dumonda  na  cuntegnan naginas scussiuns avertas u nagins attests da perdita. 2 Scussiuns  avertas,  cunter  las  qualas  igl  è  vegnì  fatg  opposiziun,  na  ston,  cun  resalva d'ina nunincassabladad evidenta, betg vegnir resguardadas, sche la creditura  u il creditur n'ha fatg – entaifer 1 onn dapi l'inoltraziun da l'opposiziun – naginas   stentas per eliminar l'opposiziun. 3 Relaziuns finanzialas regladas èn exclusas en cas d'avairs da taglia, uscheditg ch'i   n'existan naginas cunvegnas d'amortisaziun che vegnan observadas.  6       130.110   2.3. EXCEPZIUNS  Art.  20 Divergenza da las premissas da natiralisaziun materialas 1 Tar il giudicament da las singulas premissas da natiralisaziun materialas resguarda  l'autoritad cumpetenta commensuradamain las abilitads e las relaziuns persunalas da  la petenta u dal petent. 2 Ina divergenza da las premissas è pussaivla, sche la petenta u il petent na po betg  ademplir las premissas u las po ademplir mo cun grondas difficultads pervia dals   suandants fatgs: a) in impediment corporal, spiertal u psichic; b) ina greva malsogna u ina malsogna da lunga durada; c) ina deblezza marcanta da leger, d'emprender u da scriver; d) ina  dependenza  da  l'agid  social  en  consequenza  d'ina  emprima  furmaziun   formala  en  Svizra,  sche  la  dependenza  da  l'agid  social  n'è  betg  vegnida  chaschunada tras in cumportament persunal e sche la petenta u il petent ha  cumplenì almain il 16. onn da vita;  e) autras  circumstanzas  persunalas  relevantas,  uschia  en  spezial  pervia  da  povradad  malgrà  activitad  da  gudogn  u  pervia  da  l'adempliment  d'incumbensas  d'assistenza,  sche  la  natiralisaziun  vegn  impedida  qua  tras  inadequatamain ditg e sch'i resulta uschia ina direzza particulara.  3. Procedura da natiralisaziun  Art.  21 Inoltraziun da la dumonda 1. agiuntas  1 A  la  dumonda  da  natiralisaziun  ston  vegnir  agiuntads  ils  documents,  las  legitimaziuns e las attestaziuns ch'i dovra, e quai en la versiun pretendida tenor il   formular uffizial. 2 Las agiuntas da la dumonda na dastgan per regla betg esser pli veglias che 2 mais.  Art.  22 2. persunas estras 1 Persunas estras ston duvrar per la dumonda da natiralisaziun il formular uffizial ed   inoltrar quel a l'uffizi ensemen cun ils suandants documents: a) permissiun da domicil; b) attests da domicil  per ils termins prescrits tras lescha (inclusiv il termin da    10 onns pretendì da la confederaziun); c) document davart la naziunalitad; d) attest da stadi civil davart las datas registradas davart il stadi civil; e) cumprova  linguistica  tenor  il  motiv  d'adempliment  en  il  senn  da   l'artitgel 13 alinea 2 literas a fin d; f) curs da la vita u decleraziuns persunalas areguard l'urden giuridic ed ils debits;   7     130.110    g) conferma  da  lavur  u  –  en  cas  d'ina  activitad  da  gudogn  independenta  –   clusiuns dals quints dals ultims 2 onns;  h) extracts dals registers da scussiun da las vischnancas da domicil dals ultims  5 onns;  i) attestaziun davart ils facturs fiscals actuals e davart il pajament da las taglias   taxadas;  j) infurmaziuns  uffizialas  davart  eventualas  retratgas  d'agid  social  da  las  vischnancas da domicil dals ultims 10 onns;  k) cumprova d'avair  la tgira  genituriala,  uschenavant  che quella na vegn  betg  exequida cuminaivlamain da tuts dus geniturs.  Art.  23 3. persunas svizras a) senza dretg da burgais chantunal  1 Persunas svizras che n'han betg anc il dretg da burgais grischun, ston duvrar per la  dumonda  da  natiralisaziun  il  formular  uffizial  ed  inoltrar  quel  a  la  vischnanca  burgaisa ensemen cun ils suandants documents: a) attests da domicil per ils termins prescrits tras lescha; b) attest da stadi civil davart las datas registradas davart il stadi civil; c) extract privat dal register penal svizzer; d) curs da la vita; e) extracts dals registers da scussiun da las vischnancas da domicil dals ultims   5 onns; f) attestaziun da las autoritads fiscalas davart il pajament da las taglias taxadas; g) cumprova d'avair  la tgira  genituriala,  uschenavant  che quella na vegn  betg   exequida cuminaivlamain da tuts dus geniturs. 2 Sche  la  vischnanca  burgaisa  renda  pli  severas  las  premissas  da  natiralisaziuns  ordinarias, designescha ella ils documents supplementars che ston vegnir agiuntads u  inoltrads posteriuramain. 3 En cas  da natiralisaziuns privilegiadas  ston vegnir  agiuntads  ils  documents  che  documenteschan il causal respectiv.  Art.  24 b) cun dretg da burgais chantunal 1 Persunas svizras che han gia il dretg da burgais grischun, ston inoltrar la dumonda  a la vischnanca burgaisa en la furma pretendida. 2 Dal rest vegn applitgà l'artitgel 23.  Art.  25 Tractament da la dumonda 1. persunas estras a) entrada  1 L'uffizi entra sin la dumonda, sche: a) ils termins da domicil vegnan cumprovads cun attests da domicil; b) la reputaziun penala correspunda a las pretensiuns; e  8       130.110   c) l'integraziun linguistica po vegnir renconuschida. 2 Sche  l'integraziun  linguistica  na  po  betg  vegnir  renconuschida,  decida  l'uffizi  davart ina divergenza da quest criteri d'integraziun.  Art.  26 b) retschertgas tras la vischnanca burgaisa 1 L'organ  cumpetent  da  la  vischnanca  burgaisa  controllescha  las  premissas  da  domicil effectivas sco er las premissas da natiralisaziun materialas che l'uffizi n'ha   betg  anc  giuditgà.  Las  enconuschientschas  fatgas  en  quest  connex  vegnan  menziunadas en il rapport da retschertga uffizial. 2 En il rom da las retschertgas èsi indispensabel da far in discurs da natiralisaziun   cun la petenta u il petent; quest discurs sto vegnir protocollà. En cas motivads po  l'uffizi liberar la vischnanca burgaisa da questa obligaziun. 3 La  vischnanca  burgaisa  è  libra  d'examinar  las  enconuschientschas  tenor  l'artitgel 6 alinea 1 litera a en il rom d'in test en scrit. En mintga cas garantescha la  vischnanca burgaisa che la petenta u il petent: a) po sa preparar per il test a bucca u en scrit a maun da meds auxiliars u da curs   cunvegnents; e b) po reussir in examen cun las cumpetenzas linguisticas a bucca u eventualmain   en scrit ch'èn necessarias per la natiralisaziun.  Art.  27 c) refusa da la garanzia dal dretg da burgais communal 1 Sche l'organ da la vischnanca burgaisa ch'è incumbensà cun las retschertgas vegn a  la  conclusiun  che  las  premissas  da  natiralisaziun  na  sajan  betg  ademplidas,  communitgescha  el  quai  a  la  petenta  u  al  petent  cun  inditgar  ils  motivs,  ed  orientescha l'uffizi en chaussa. 2 Sche la petenta u il petent na retira betg sia dumonda, sto l'organ cumpetent da la  vischnanca burgaisa decider davart la refusa da la garanzia. 3 La vischnanca burgaisa communitgescha a l'uffizi decisiuns da stritgada legalmain  valaivlas en consequenza d'ina retratga da la dumonda u d'ina midada da domicil,  cun restituir las actas.  Art.  28 d) ulteriuras retschertgas e procuraziun da la permissiun federala 1 Suenter che la vischnanca burgaisa  ha tramess la garanzia  dal dretg da burgais   communal cun las actas, fa l'uffizi – en cas da basegn – scleriments supplementars,   procura  per  la  permissiun  da  natiralisaziun  da  la  confederaziun  e  prepara  la  disposiziun per mauns da la regenza u dal departament. 2 La garanzia da la vischnanca burgaisa scroda, sche la procedura vegn stritgada u   sch'il dretg da burgais chantunal vegn refusà suenter questa garanzia.   9     130.110    Art.  29 2. persunas svizras 1 La  vischnanca  burgaisa  examinescha  las  premissas  da  natiralisaziun;  en  quest   connex po ella desister  da manar  in discurs  da natiralisaziun cun la  petenta u il  petent. 2 En cas da persunas che n'han betg anc il dretg da burgais chantunal, trametta la   vischnanca burgaisa la dumonda a l'uffizi ensemen cun las actas. En cas da basegn fa  l'uffizi ulteriurs scleriments e prepara la disposiziun per mauns da la regenza u dal  departament. 3 Dal rest valan l'artitgel 27 alineas 1 e 2 sco er l'artitgel 28 confurm al senn.  Art.  30 Princips generals 1. obligaziun da cooperaziun e d'annunzia  1 Las petentas ed ils petents èn obligads da cooperar a la constataziun dals fatgs   ch'èn  decisivs  per  la  procedura.  En  quest  connex  ston  ellas  ed  els  cunzunt  far   indicaziuns cumplettas e correctas. 2 Ellas ed els ston annunziar immediatamain  midadas posteriuras a l'uffizi  u a la   vischnanca burgaisa, sche quellas: a) pertutgan lur stadi civil u lur stadi da famiglia, il num ed il domicil; u b) pon avair consequenzas per il resultat da la dumonda (per exempel midada u   perdita  da  la  plazza  da  lavur,  pegiurament  da  la  situaziun  finanziala,  delinquenza a l'exteriur).  Art.  31 2. protecziun da la sfera privata 1 Las autoritads chantunalas e communalas sco er las persunas cun dretg da votar da  la radunanza da burgais ston observar la sfera privata da la petenta u dal petent. 2 A las votantas ed als votants dastgan vegnir communitgadas las suandantas datas  davart la petenta u il petent sco er davart las persunas ch'èn inclusas en la dumonda  da natiralisaziun: a) prenum e num sco er data e lieu da naschientscha; b) naziunalitad; c) adressa da domicil; d) durada dal domicil en Svizra, en il chantun ed en la vischnanca; e) carriera da scola e carriera professiunala sco er stadi da famiglia; f) constataziun  e  motivaziun  da  la  qualificaziun  u  da  la  mancanza  da   qualificaziun. 3 Datas da persunas spezialmain sensiblas sco er infurmaziuns detagliadas davart las  relaziuns da viver na dastgan betg vegnir communitgadas a las persunas cun dretg da   votar da la radunanza da burgais.  10       130.110   Art.  32 3. obligaziun d'annunzia da l'uffizi 1 Las  natiralisaziuns,  las  natiralisaziuns  facilitadas,  las  renatiralisaziuns,  las   annullaziuns da natiralisaziuns, las relaschadas or dal dretg da burgais communal,  chantunal ed eventualmain svizzer sco er las disposiziuns da stritgada ch'èn vegnidas   concludidas, vegnan communitgadas da l'uffizi a quellas autoritads ed a quels uffizis   che dovran questa communicaziun per ademplir lur incumbensas. 2 La  vischnanca  burgaisa  communitgescha  a  l'uffizi  da  stadi  civil  cumpetent  la  natiralisaziun  legalmain  valaivla  da  persunas  che  han  gia  il  dretg  da  burgais  chantunal.  Art.  33 4. tegnair en salv las actas 1 La vischnanca burgaisa, da la quala è vegnì acquistà il dretg da burgais, tegna en  salv las actas da natiralisaziun da persunas svizras; l'uffizi tegna en salv las actas da   natiralisaziun da persunas estras. 2 Actas da natiralisaziun ston vegnir tegnidas en salv durant almain 30 onns. 3 Las actas originalas pon vegnir destruidas suenter 10 onns, sch'ellas èn vegnidas  segiradas tras microfilms u en moda electronica.  4. Relaschada or dal dretg da burgais  Art.  34 Dumonda 1 La dumonda da vegnir relaschà or dal dretg da burgais communal, chantunal ed   eventualmain svizzer sto vegnir inoltrada a l'uffizi cun ils suandants documents: a) documents dal stadi civil:  1. persunas nubilas senza descendentas e descendents: attest da stadi civil; 2. persunas maridadas,  vaivas,  divorziadas  sco er  persunas nubilas  cun   descendentas e descendents: certificat davart il stadi da famiglia registrà  u certificat da famiglia;  3. persunas che vivan en in partenadi registrà: attest da partenadi; b) cumprova d'avair  la tgira  genituriala,  uschenavant  che quella na vegn  betg   exequida communablamain dad omadus geniturs; c) attestaziun  dal  possess  u  da  la  garanzia  dal  dretg  da  burgais  d'ina  autra   vischnanca, d'in auter chantun u d'in auter stadi. 2 Per ina relaschada or dal dretg da burgais svizzer dovri ultra da quai in attest da   domicil a l'exteriur. 3 Ils documents na dastgan per regla betg esser pli vegls che 2 mais.  Art.  35 Consequenzas giuridicas 1 Tgi che vegn relaschà or dal dretg da burgais chantunal, perda ils dretgs da burgais  communals grischuns.   11     130.110    2 Tgi  che vegn relaschà or dal dretg da burgais svizzer,  perda il dretg da burgais  chantunal ed ils dretgs da burgais communals grischuns. 3 La perdita dal dretg da burgais svizzer, chantunal e communal grischun entra en  vigur cun la consegna dal document da relaschada.  Art.  36 Tegnair en salv las actas 1 L'uffizi tegna en salv las actas da relaschada durant 30 onns. 2 Las actas originalas pon vegnir destruidas suenter 10 onns, sch'ellas èn vegnidas  segiradas tras microfilms u en moda electronica.  5. Taxas  Art.  37 Procedura da natiralisaziun da persunas estras 1 Per decisiuns en la procedura da natiralisaziun da persunas estras incassescha il   chantun – tut tenor la lavur impundida – las suandantas taxas: a) persuna singula creschida: fr. 100.– fin 1300.– b) conjugals e pèrs che vivan en in partenadi registrà: fr. 150.– fin 1600.– c) conjugals e pèrs che vivan en in partenadi registrà cun uffants: fr. 150.– fin   1800.– d) genitur cun uffants: fr. 100.– fin 1500.– e) persuna singula minorenna: fr. 100.– fin 1100.–  Art.  38 Procedura da natiralisaziun da persunas svizras 1 Per decisiuns en la procedura da natiralisaziun da persunas svizras incassescha il   chantun – tut tenor la lavur impundida – las suandantas taxas: a) persuna singula creschida: fr. 100.– fin 400.– b) conjugals e pèrs che vivan en in partenadi registrà: fr. 150.– fin 600.– c) conjugals e pèrs che vivan en in partenadi registrà cun uffants: fr. 150.– fin   700.– d) genitur cun uffants: fr. 100.– fin 500.– e) persuna singula minorenna: fr. 100.– fin 300.–  Art.  39 Relaschada or dal dretg da burgais 1 Per la decisiun davart la relaschada or dal dretg da burgais communal, chantunal ed   eventualmain svizzer incassescha il chantun – tut tenor la lavur impundida – ina taxa   da 100 francs fin 500 francs.  Art.  40 Augment da las taxas 1 La taxa po vegnir augmentada fin al dubel, sche la lavur per tractar la dumonda sa  chatta sur la media.  12       130.110   Art.  41 Ulteriurs acts 1 Acts da las autoritads chantunalas che n'èn betg previs en la tariffa da taxas ston  vegnir indemnisads confurm al senn tenor il temp impundì. La lavur vegn messa a   quint cun 100 francs per ura.  Art.  42 Termin da pajament 1 La taxa è da pajar: a) cur ch'ella vegn communitgada a la persuna che sto pajar la taxa; b) en cas d'ina contestaziun: cur che la decisiun da recurs entra en vigur. 2 Il termin da pajament importa 30 dis a partir da la facturaziun.  Art.  43 Surannaziun 1 La pretensiun da las taxas surannescha 10 onns suenter la scadenza dal termin da   pajament. 2 La  surannaziun  vegn  interrutta  tras  mintga  act  administrativ,  cun  il  qual  la  pretensiun da las taxas vegn fatga valair tar la persuna che sto pajar las taxas.   13     130.110    Tabella da las modificaziuns - tenor conclus  Conclus Entrada en vigur Element Modificaziun Publicaziun en la CUL 12-12-2017 01-01-2018 relasch emprima versiun 2017-046  14       130.110   Tabella da las modificaziuns - tenor element  Element Conclus Entrada en vigur Modificaziun Publicaziun en la CUL relasch 12-12-2017 01-01-2018 emprima versiun 2017-046   15    	1. Chaussas generalas 	Art. 1 Cumpetenza 1. regenza 	Art. 2 2. departament da giustia, segirezza e sanadad 	Art. 3 3. uffizi da migraziun e da dretg civil 	Art. 4 Cumissiun speziala sin plaun communal  	2. Premissas da natiralisaziun 	2.1. Persunas estras 	Art. 5 Premissas da domicil tar l'inclusiun d'uffants minorens 	Art. 6 Enconuschientschas da las relaziuns chantunalas e communalas 	Art. 7 Nunobservaziun da la segirezza publica e da l'urden public 1. princip 	Art. 8 2. reputaziun penala a) inscripziuns en VOSTRA 	Art. 9 b) sentenzias tras la procura per giuvenils pervia da crims e da delicts 	Art. 10 c) chastis pervia da surpassaments 	Art. 11 d) proceduras penalas pendentas 	Art. 12 Respect da las valurs da la constituziun federala 	Art. 13 Cumprova linguistica 	Art. 14 Participaziun a la vita economica u a l'acquist da furmaziun 	Art. 15 Relaziuns finanzialas regladas 	Art. 16 Restituziun da daners da l'agid social 	Art. 17 Promoziun da l'integraziun da las commembras e dals commembers da la famiglia  	2.2. Persunas svizras 	Art. 18 Reputaziun penala 	Art. 19 Observaziun da las obligaziuns finanzialas  	2.3. Excepziuns 	Art. 20 Divergenza da las premissas da natiralisaziun materialas   	3. Procedura da natiralisaziun 	Art. 21 Inoltraziun da la dumonda 1. agiuntas 	Art. 22 2. persunas estras 	Art. 23 3. persunas svizras a) senza dretg da burgais chantunal 	Art. 24 b) cun dretg da burgais chantunal 	Art. 25 Tractament da la dumonda 1. persunas estras a) entrada 	Art. 26 b) retschertgas tras la vischnanca burgaisa 	Art. 27 c) refusa da la garanzia dal dretg da burgais communal 	Art. 28 d) ulteriuras retschertgas e procuraziun da la permissiun federala 	Art. 29 2. persunas svizras 	Art. 30 Princips generals 1. obligaziun da cooperaziun e d'annunzia 	Art. 31 2. protecziun da la sfera privata 	Art. 32 3. obligaziun d'annunzia da l'uffizi 	Art. 33 4. tegnair en salv las actas  	4. Relaschada or dal dretg da burgais 	Art. 34 Dumonda 	Art. 35 Consequenzas giuridicas 	Art. 36 Tegnair en salv las actas  	5. Taxas 	Art. 37 Procedura da natiralisaziun da persunas estras 	Art. 38 Procedura da natiralisaziun da persunas svizras 	Art. 39 Relaschada or dal dretg da burgais 	Art. 40 Augment da las taxas 	Art. 41 Ulteriurs acts 	Art. 42 Termin da pajament 	Art. 43 Surannaziun   		2018-06-06T11:58:38+0200 	"7001 Chur" 	"Gesetzessammlung Kanton Graubünden"